La Policia Local celebra el seu dia compartint activitats amb els més menuts
2025-07-24

Divendres que ve, 6 de novembre, la Policia Local de Burjassot celebrarà el seu dia, en el qual agents, comandaments i entitats del municipi, així com persones alienes al Cos reben el seu reconeixement pel treball i la col·laboració amb la Policia Local del municipi. Un dia molt especial que també volen compartir amb els xiquets i les xiquetes del municipi.

Ho farà d’una manera molt divertida i lúdica, ja que, des de la Regidoria de Policia Local, dirigida per Manuel Pérez Menero, s’ha organitzat una vesprada pensada per als xiquets el divendres 30 d’octubre a partir de les 16 hores en la Plaça de l’Ajuntament de Burjassot.

Una vesprada en la qual podran pujar-se als cotxes i a les motos de la Policia Local, participar en el concurs de dibuix, gaudir de l’exhibició de la Unitat Canina (URCO) i de l’Agrupació de Voluntaris de Protecció Civil i, a més, berenar en la pròpia plaça mentre s’ho passen en gran amb totes les activitats programades.

Els xiquets i les xiquetes de Burjassot tindran l’oportunitat, participant en aquesta jornada festiva, de conéixer la Policia Local de Burjassot d’una manera més propera i directa, el seu treball i la seua manera d’actuar davant una emergència. Els pares i la mares també estan convidats a aquesta vesprada de diversió per a tots.